Gandia celebra la XIII edició de la 10K Nocturna Platja de Gandia - Memorial Toni Herreros el pròxim 7 de juny
29 maig 2025

## Gandia celebra la XIII edició de la 10K Nocturna Platja de Gandia - Memorial Toni Herreros el pròxim 7 de juny29 maig 2025Última actualització: 29 maig 2025

![](../gestion/img/0c9ba2dfff17116d796997e1a1bbbb15a526705e163afe0e0a909ce18b542895.jpg)  
  

El pròxim dissabte 7 de juny a les 21:00 hores, la platja de Gandia acollirà la **XIII edició de la 10K Nocturna – Memorial Toni Herreros**, una prova atlètica que s’ha consolidat com un referent no sols esportiu, sinó també turístic i festiu, reunint ja més de 3.000 corredors de tot Espanya.  
**Jesús Naveiro**, regidor d’Esports, acompanyat per **Balbina Sendra**, regidora de Turisme, i **Vicent Boscà**, president del Club d’Atletisme Safor Teika, han presentat este matí en roda de premsa tots els detalls de la prova.

  
"_Estem molt contents de presentar esta nova edició de la 10K Nocturna, una prova que ja és un clàssic de la ciutat. Enguany celebrem la tretzena edició, una xifra màgica, amb rècord de participació i moltes sorpreses per als corredors. És una prova referent dins de tota l’oferta esportiva que oferim des de la ciutat_", ha declarat Jesús Naveiro.

La carrera, totalment plana i homologada per la Reial Federació Espanyola d’Atletisme, transcorre en bona part pel passeig marítim de la platja, en un ambient nocturn i estiuenc que la fa única. Amb eixida i meta davant de l’Hotel Sant Luis, la prova ofereix un recorregut ideal tant per a corredors experimentats com per a principiants.

  
"L_a 10K Nocturna va nàixer amb una clara vocació turística. L’esport és una eina molt potent per promocionar la nostra ciutat. Molts corredors venen acompanyats, es queden tot el cap de setmana i gaudeixen de la nostra gastronomia, del nostre patrimoni i de la platja_", ha assenyalat Balbina Sendra, qui ha destacat la col·laboració entre el club organitzador i el Departament de Turisme.  
"_La col·laboració amb Teika no és només esportiva, sinó també estratègica: hem anat junts a fires nacionals i internacionals per promocionar Gandia com a destinació esportiva i ja comencem a vore els resultats_", ha afegit Sendra, qui ha destacat l’alta participació de corredors d’altres províncies que aprofiten la 10K per visitar la nostra ciutat.  
Sendra ha agraït al club la seua capacitat per aconseguir aliances promocionals que projecten la nostra ciutat a tot el territori estatal.

A més, enguany la carrera coincidirà amb el **Tasta Gandia**, una mostra gastronòmica local que enriquirà l’oferta per a visitants i corredors.

Per la seua banda, el president del Club Safor Teika, ha recalcat: “_Estem molt orgullosos d’esta prova. Enguany celebrem també el desé aniversari de la mort de Toni Herreros, un emblema de l’atletisme local, i quina millor manera d’homenatjar-lo que amb una edició històrica, amb més de 3.000 participants i un recorregut pensat per batre rècords”. “A més, volem destacar l’alta participació femenina, que ronda el 38 %, cosa que ens enorgulleix especialment_”, ha explicat.

**"L’arribada al passeig marítim, amb l’ambient, la música i la mar de fons, és màgica. És difícil viure una cosa així en una altra ciutat"**, ha conclòs Boscà.

**Detalls tècnics i logístics**

*   Caixons d’eixida segons ritme: sub-35, sub-40, sub-45 i més de 45 minuts, per garantir una eixida ordenada.
    
*   Entrega de dorsals: dissabte 7 al matí i vesprada en la zona d’eixida.
    
*   Recorregut: pla, a nivell del mar, amb animació, música, batucades i focs artificials.
    
*   Trofeus per a les categories Júnior, Promesa, Sènior i Veterans.
    
*   Bossa del corredor amb samarreta tècnica i productes dels patrocinadors com Teika, Vicky Foods, Vitaldint i Jumel.
    
*   Festa final a la discoteca Eclipse.
    
*   Zones habilitades per a dutxes: Centre Esportiu del Grau i camp de futbol Fort Llopis.
    

[Twittear](https://twitter.com/share)